**Прилог 11**

**Смернице за планирање, организовање и спровођење завршног испита на крају обавезног образовања за ученике којима је потребна додатна подршка**

Према члану 78. став 2. Закона о основама система образовања и васпитања („Службени гласник РС”, бр. 88/17, 27/18 (I)-др. Закон, 27/18 (II)-др. закон 10/19, 6/20, 129/21 и 92/23), ученици са сметњама у развоју и инвалидитетом полажу завршни испит у складу са својим моторичким и чулним могућностима, односно условима које захтева одређена врста инвалидитета. Усклађивање услова и садржаја завршног испита односи се на све ученике који остварују право на пружање додатне образовне подршке у смислу члана 2. Правилника о ближим упутствима за утврђивање права на индивидуални образовни план, његову примену и вредновање („Службени гласник РС”, број 74/18). Планирање, организовање и спровођење завршног испита на крају обавезног образовања, према потребама за подршком свих ученика, део је системских интервенција и мера Министарства у области осигурања доступности, праведности и квалитета у образовању.

Због тога је важно да педагошки колегијум, тим за инклузивно образовање и тим/тимови за пружање додатне образовне подршке у свакој школи утврде потребне врсте прилагођавања и подршке за припрему и полагање завршног испита за све ученике којима је потребна додатна подршка.

Утврђивање потребне врсте прилагођавања и потребне подршке у вези са завршним испитом остварује се у сарадњи са родитељима, односно другим законским заступницима ученика. Податке о врсти прилагођавања и/или додатној подршци која је ученику потребна током завршног испита школа уноси на административни портал *Моја средња школа*.

**1. Прилагођавање простора и услова за полагање завршног испита**

У зависности од образовних потреба ученика или уколико то захтева природа сметње или инвалидитета, услови за полагање завршног испита могу бити прилагођавани на следећи начин:

- посебна просторија у школи за полагање завршног испита;

- одређивање сталног пратиоца или асистента током испита у школи;

- полагање завршног испита уз коришћење средстава асистивне технологије;

- полагање завршног испита у кућним условима;

- полагање завршног испита у болничким условима;

- продужено време за полагање завршног испита или време распоређено на краће интервале за рад.

**2. Прилагођавање завршног испита**

За ученике којима је потребна додатна подршка, садржај завршног испита може бити прилагођаван на следећи начин:

- За ученике који се образују применом мера индивидуализације и ученике који се образују применом ИОП1, исте мере и услови који су примењивани током школовања приликом оцењивања (што је евидентирано у школској документацији) могу бити примењени и приликом полагања завршног испита.

- За ученике којима је то потребно, Завод за вредновање квалитета образовања и васпитања обезбеђује тестове на Брајевом писму на српском језику или са увећаним форматом слова и слика на српском, односно матерњем језику, или у електронском формату и аудио запису, који се достављају са свим осталим тестовима. Ако су у школи за одређеног ученика осмишљени и коришћени неки други начини испитивања, исте треба користити и на завршном испиту за тог ученика, нпр. пратилац који ће читати питања или/и уписивати одговоре, или друго.

- За ученике који се образују применом ИОП2 из српског, односно матерњег језика, математике и из једног од пет предмета који ученик изабере са листе предмета из природних и друштвених наука: биологија, географија, историја, физика и хемија, школски тимови припремају тестове из наставних предмета за које се ученик образовао по ИОП2. У припреми тестова, руководе се циљевима и исходима ИОП-а, као и задацима из збирке за полагање завршног испита и одређују врсту потребног прилагођавања и подршке ученику током полагања испита.

- За ученике са проблемом разумевања језика на коме се остварује настава и завршни испит и/или за ученике из социјално нестимулативних средина који су учили према плану и програму наставе и учења основног образовања и васпитања без прилагођавања образовних исхода, а према индивидуализованом начину рада, уколико је то у интересу ученика, обезбеђује се лице које ће ученику помагати у разумевању текста и захтева и/или у уписивању одговора у тестове (укључујући и превођење текста са/на матерњи језик).

У изузетним случајевима, уколико је то у интересу ученика, тестови знања који се припремају у школама не морају имати, као што је уобичајено, 20 задатака. Број задатака ће зависити од циљева наставе, очекиваних исхода, сложености захтева који се постављају пред ученика и композиције теста, али задатке треба бодовати тако да ученик може да оствари максимално 20 бодова на тесту (видети тачку 4. Прилагођавање начина бодовања на завршном испиту).

**3. Прилагођавање спровођења завршног испита**

За ученике којима је потребна додатна подршка, припреме и спровођење завршног испита може тећи уз следеће поступке и прилагођавања:

- Ученике којима се прилагођавају услови за полагање завршног испита, треба благовремено обавестити о томе да ће испит полагати у условима који се разликују од прописаних. Овим ученицима је потребно описати услове у којима ће полагати завршни испит.

- Припреме за полагање завршног испита ученика којима је потребна додатна подршка треба организовати у условима који су исти или слични условима у којима ће се полагати завршни испит.

- Пратиоци ученика који ће им помагати током завршног испита треба да буду укључени у припреме које се организују.

- Уколико ученици којима је потребна додатна подршка полажу испит у посебним просторијама, дежурни наставници треба да буду познати ученицима или да се претходно упознају са њима.

- Пратиоци ученика којима је потребна додатна подршка треба да комуницирају са учеником тако да се осигура максимална објективност проверавања знања и регуларност спровођења испита. С друге стране, од пратиоца се очекује да ученику пружи одговарајућу а потребну подршку и нужан подстицај за рад.

- На испиту треба омогућити ученицима којима је потребна додатна подршка да користе неопходна помоћна наставна средства и дидактички материјал, односно средства асистивне технологије, на начин на који су то чинили и током школовања.

**4. Прилагођавање начина бодовања резултата на завршном испиту**

- Ако ученици којима је потребна додатна подршка решавају тестове које припрема Завод за вредновање квалитета образовања и васпитања, бодовање се врши према упутству за оцењивање које је припремио Завод.

- Бодовање задатака на тестовима које припремају школски тимови треба да буде такво да ученици могу остварити резултат на тесту који износи највише 20 бодова. У коначном приказу резултата ових ученика на завршном испиту подаци о постигнућима по појединачном задатку усклађују се тако да у збиру одговарају укупном броју бодова на тесту.

**Реализација акционог плана**

У планирање, организовање и спровођење завршног испита за ученике којима је потребна додатна подршка укључују се родитељи, односно други законски заступници ученика.

У оквиру акционог плана за планирање, организовање и спровођење завршног испита школски тимови разматрају питања услова, садржаја и спровођења завршног испита за ученике којима је потребна додатна подршка. На основу утврђених појединачних потреба, доноси се одлука о индивидуалном програму подршке за припрему и полагање завршног испита за сваког ученика. До пробног завршног испита, за сваког ученика којем је потребна додатна подршка треба да буду припремљени сви неопходни елементи за припрему и полагање завршног испита – услови, садржаји и начини спровођења.

У циљу квалитетне примене афирмативних мера за упис ученика којима је потребна додатна подршка у одговарајуће средње школе, од основних школа се очекује да спроведу индивидуализоване програме професионалног усмеравања у које треба укључити родитеље или друге законске заступнике ученика, према прописима. Пожељно је да се у овај процес укључе и потенцијалне средње школе и други чиниоци.